## Program pomoćničkog ispita za zanimanje urar

### NN 12/2010 (25.1.2010.), Program pomoćničkog ispita za zanimanje urar

MINISTARSTVO GOSPODARSTVA, RADA I PODUZETNIŠTVA

286

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

URAR

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja urar u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje urar.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka:

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Izrada i ugradnja elemenata satnog mehanizma | Razraditi tehnološki postupak izrade dijela satnog mehanizma.  Izabrati alate, pribor i materijal za izradu.  Izraditi dio satnog mehanizma.  Ugraditi izrađeni dio u sat.  Podmazati dijelove satnog mehanizma.  Izvesti kontrolu točnosti rada satnog mehanizma.  Izraditi kalkulaciju troškova.  Primjer:  Izrada pogonskog zupčanika mehaničkog sata s pogonom na oprugu. |
| Ispitivanje i testiranje elektroničkih satova | Razraditi postupak ispitivanja i testiranja elektroničkog sata.  Odabrati uređaj za ispitivanje i testiranje te odgovarajući pribor.  Izvršiti ispitivanje i testiranje sata. Dijagnosticirati i otkloniti nepravilnosti u radu sata.  Napraviti kalkulaciju troškova i odrediti cijenu popravka.  Primjer:  Ispitivanje i testiranje ručnog sata. |
| Popravak malih mehaničkih satova | Procijeniti isplativost popravka.  Razraditi postupak popravka sata.  Izabrati alate i pribor za rastavljanje mehaničkog sata te uređaj za ispitivanje.  Rastaviti satni mehanizam.  Izvršiti popravak i sastaviti satni mehanizam.  Podmazati satni mehanizam.  Ispitati točnost rada satnog mehanizma.  Izraditi kalkulaciju troškova i odrediti cijenu popravka.  Primjer:  Popraviti ručni automatski sat. |
| Popravak elektroničkih satova | Procijeniti isplativost popravka elektroničkog sata.  Razraditi postupak popravka.  Izabrati alate i pribor za rastavljanje elektroničkog sata te uređaj za ispitivanje.  Rastaviti satni mehanizam.  Izvršiti popravak i sastaviti satni mehanizam.  Podmazati satni mehanizam.  Ispitati točnost rada satnog mehanizma.  Izraditi kalkulaciju troškova i odrediti cijenu popravka.  Primjer:  Izmijeniti ključ i krunice na quartz satu. |
| Popravak zidnih satova | Procijeniti isplativost popravka zidnog sata.  Razraditi postupak popravka.  Izabrati alate i pribor za rastavljanje zidnog sata.  Izvršiti popravak i sastaviti satni mehanizam.  Podmazati satni mehanizam te namjestiti sistem njihaja.  Ispitati točnost rada satnog mehanizma.  Izraditi kalkulaciju troškova i odrediti cijenu popravka.  Primjer:  Popraviti zidni sat sa pogonom na uteg. |
| Spajanje i namještanje dijelova sata na osnovi ispitivanja i testiranja | Izabrati alate i uređaje za rastavljanje i ispitivanje sata  Izvršiti rastavljanje sata.  Izvršiti ispitivanje i mjerenje dijelova satnog mehanizma  (nemirnice, opruge elektronskog sklopa, njihalo itd.).  Analizirati dobivene rezultata mjerenja, podesiti dijelove satnog mehanizma ili zamijeniti neispravne dijelove.  Izračunati troškove i odrediti cijenu.  Primjer:  Namjestiti uteg i njihalo kod zidnog sata. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Testiranje vodonepropusnosti kod sata | Odabrati metodu ispitivanja.  Izabrati uređaje za ispitivanje.  Zamijeniti sve brtve na satu.  Zaštititi brtve silikonskom zaštitom od vanjskih utjecaja.  Ispitati sat na vodonepropusnost.  Ispitati kućište sata na tlak.  Ispisati podatke pomoću printera.  Primjer:  Testirati sat na vodonepropusnost i izvršiti brtvljenje sata. |
| Ispitivanje sata pomoću kronografa | Izvršiti ispitivanje sata pomoću kronografa.  Prepoznati grešku na temelju dobivenih rezultata  ispitivanja u pojedinom dijelu satnog mehanizma.  Otkloniti grešku.  Primjer:  Izvršiti ispitivanje sata pomoću kronografa. |
| Ispitivanje sata pomoću vibrografa | Izvršiti ispitivanje sata pomoću vibrografa.  Prepoznati grešku na temelju dobivenih rezultata mjerenja u pojedinom dijelu satnog mehanizma.  Otkloniti grešku.  Primjer:  Izvršiti ispitivanje mehaničkog sata pomoću vibrografa. |
| Ručno čišćenje i podmazivanje sata | Izabrati alate i pribor za rastavljanje, sastavljanje i ručno čišćenje sata.  Izabrati ulja za podmazivanje i sredstva za čišćenje.  Rastaviti, očistiti, podmazati satni mehanizam.  Sastaviti i ispitati satni mehanizam.  Primjer:  Izvršiti čišćenje i podmazivanje džepnog sata. |
| Mehaničko čišćenje sata (ultrazvučnim uređajem) | Izabrati alate za rastavljanje i sastavljanje satnog mehanizma.  Izabrati uređaj i sredstva za čišćenje i ulja za podmazivanje.  Rastaviti, pomoću ultrazvučnog uređaja očistiti i podmazati dijelove satnog mehanizma.  Sastaviti i ispitati satni mehanizam.  Primjer:  Izvršiti čišćenje mehaničkog sata pomoću ultrazvučnog uređaja. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teoretski dio naukovanja, koja su neophodna za obavljanje praktičnih postupaka u zanimanju urar.

|  |  |
| --- | --- |
| Nastavna područja | Očekivani ishodi učenja |
| Tehničko crtanje | Objasniti standarde i propise pri izradi tehničko-tehnološke dokumentacije.  Prikazati kotiranje predmeta i jednostavnijih sklopova satnog mehanizama.  Objasniti važnost tolerancija i navesti znakove kvalitete obrade na tehničkim crtežima.  Odabrati tolerancije iz tablica.  Proračunati tolerancije provrta i osovina.  Koristiti tehničko-tehnološku dokumentaciju, kataloge i tvorničke upute pojedinih sklopova satnih mehanizama. |
| Elektrotehnika i električni strojevi | Objasniti značenje pojmova: električni naboj, električni napon, struja i otpor.  Povezati međusobnu ovisnost napona, struje i otpora u električnom strujnom krugu.  Opisati opasnosti od električne struje za osobe.  Analizirati propise i mjere zaštite za sprječavanje nezgoda od strujnog udara.  Izmjeriti struju i napon u istosmjernom strujnom krugu ampermetrom/voltmetrom i univerzalnim instrumentom.  Nabrojati jedinice za rad i snagu i preračunati vrijednosti osnovne u manju i obratno.  Objasniti pojam električnog polja i njegovu tehničku važnost.  Opisati magnetsko polje električne struje, njegove zakonitosti i tehničko značenje.  Objasniti karakteristične veličine izmjeničnih struja i napona te znati njihove jedinice. |
| Mjerenja u elektrotehnici | Navesti dijelove i objasniti načelo rada analognih instrumenata za mjerenje napona, struje i otpora.  Objasniti načelo izvedbe i rada digitalnog univerzalnog instrumenta.  Odabrati postupke mjerenja napona i struje.  Opisati načela postupaka i izvedbi mjernih instrumenata za mjerenje otpora, induktiviteta i kapaciteta.  Usporediti postupke mjerenja otpora, kapaciteta i induktiviteta.  Opisati principijelnu građu osciloskopa.  Sprovesti mjerenja napona i frekvencije na jednostavnim sklopovima. |
| Elektronika | Objasniti fizikalne osnove i temeljna svojstva poluvodičkih komponenata (dioda, tranzistora i tiristora).  Objasniti strujno-naponska obilježja i mogućnosti primjene (sklopovi) u područjima zaštite i upravljanja u urarskoj tehnici.  Navesti nazive, raspored i funkciju izvoda elektroničkih komponenata (diode, tranzistori, tiristori, operacijska pojačala, digitalni sklopovi).  Objasniti osnovne pojmove karakterističnih parametara, poluvodičkih elektroničkih komponenata i njihovu praktičnu važnost u urarstvu.  Objasniti osnove primjene pojedinih komponenata i njihovu primjenu u karakterističnim sklopovima.  Komentirati ulogu sklopova u urarskoj tehnici. |
| Materijali u urarstvu | Analizirati značenje pojedinih svojstava tehničkih materijala koji se upotrebljavaju u urarstvu.  Navesti postupke ispitivanja materijala.  Objasniti svojstva i primjenu materijala kod izrade satova.  Objasniti svojstva i primjenu materijala za vodiče.  Objasniti vrste, svojstva i primjenu različitih vrsta otpornika te materijale za otpornike.  Nabrojati materijale za poluvodičke komponente i objasniti djelovanje PN spoja.  Navesti osnovna svojstva i primjene poluvodičkih komponenata (diode, tranzistori, tiristori).  Navesti vrste i objasniti svojstva i primjenu izolacijskih materijala.  Navesti vrste i svojstva te objasniti primjenu magnetskih materijala.  Navesti vrste površinske zaštite. |
| Mehanički satovi | Objasniti principe rada, dijelove, sklopove i zakonitosti pogona mehaničkih satova.  Objasniti principe navijanja satova.  Opisati različite izvedbe zupčanog prijenosa.  Objasniti proračun kod dimenzioniranja zupčanika.  Navesti vrste i objasniti principe rada zaprečnih mehanizama.  Objasniti titrajne zakonitosti.  Opisati dijelove satnih mehanizama kao što su: opruge, ležajevi za osovine, brojčanici, kazaljke, stakla svih vrsta za satove.  Objasniti metode i regulaciju sata u okomitom i vodoravnom položaju.  Opisati različite izvedbe, oblike i materijale kućišta malih satova.  Komentirati oznake na mehanizmu sata i kućištima. Prepoznati kvalitetan sat i odrediti cijenu sata.  Objasniti postupke restauracija starih vrijednih satnih mehanizama te tehniku obnavljanja.  Raspraviti organizaciju rada urarske djelatnosti, osnovna načela prodaje i savjetovanja kupaca te troškove poslovanja. |
| Elektromehanički satovi | Ilustrirati izradu i objasniti princip rada elektromehaničkog sata te razvoj.  Objasniti principe električnog navijanja sata i njegove prednosti.  Opisati principe rada satova s elektromagnetnim pogonom nemirnice i elektrodinamičkim pogonom njihala. |
| Elektronički satovi | Usporediti konstrukcijske karakteristike, izvedbu i princip rada elektroničkih sata 1.2. 3. i 4. generacije.  Opisati funkciju pojedinih elemenata i sklopova elektronskih satova.  Usporediti sustave s analognim i digitalnim pokazivanjem vremena.  Opisati građu baterija i izabrati odgovarajuću bateriju te je pravilno ugraditi u sat.  Objasniti karakteristike osnovnih elektronskih elemenata koji se upotrebljavaju u urarstvu.  Izabrati na osnovu tehničke dokumentacije proizvođača pojedine elektronske elemente.  Opisati digitalne sklopove koji oblikuju električne signale.  Objasniti konstrukciju, način rada i primjenu analognih elektroničkih sklopova za pojačavanje signala.  Objasniti svojstva i uporabu optoelektroničkih elemenata koji pretvaraju svjetlosnu energiju u električne signale ili električnu energiju u svjetlosnu.  Objasniti principe rada elektronskih satova s tranzistorskim impulsnim upravljanjem. |
| Postupci mjerenja kod kontrole satova i uređaji za mjerenje | Objasniti osnovne pojmove o mjerenju, kontroli i standardizaciji u urarstvu.  Usporediti metode mjerenja i čimbenike koji utječu na točnost mjerenja u praksi.  Opisati postupke rada kod mjerenja i napraviti redoslijed mjerenja.  Objasniti uravnoteženje pojedinih sklopova satnog mehanizma.  Odabrati i primjeniti elektronske uređaje za namještanje rada sata.  Izraditi protokol izvedenih mjerenja i usporediti s tvorničkim standardima.  Nabrojiti naprave i instrumente za mjerenje i kontrolu elektromehaničkih satova.  Izmjeriti amplitudu nemirnice te objasniti funkcionalne elemente i sklopove različitih satnih mehanizama.  Analizirati rezultate izmjerenih vrijednosti i usporediti s dopuštenim odstupanjima proizvođača satova.  Procjeniti kvalitetu sata.  Napraviti osnovna mjerenja elektroničkih satova.  Komentirati različite uređaje i instrumente za mjerenje elektronskih elemenata i sklopova od kojih su sastavljeni elektronički moduli sata.  Dijagnosticirati smetnje i pogreške na osnovu izvedenih mjerenja te ih nakon toga ukloniti.  Izložiti osnovna mjerenja različitih mehaničkih, elektromehaničkih i elektroničkih satova. |
| Finomehanički elementi i elementarni sklopovi | Prezentirati opće zahtjeve koji se postavljaju za finomehaničke konstrukcije.  Nabrojiti postupke obrada u finomehanici.  Objasniti važnost, vrste, materijal i područje primjene osnovnih finomehaničkih elemenata i elementarnih sklopova.  Dimenzionirati osnovne finomehaničke elemente i elementarne sklopove. |
| Finomehanički spojevi | Izložiti tehnologije spajanja materijala (lemljenje, zavarivanje, lijepljenje, utaljivanje, spajanje kitom).  Objasniti tehnologije spajanja materijala plastičnom deformacijom (zakivanje, porubljivanje, pregibanje, preklapanje).  Objasniti tehnologije spajanja materijala elastičnom deformacijom (stezni spojevi, uprešani spojevi, klinjenje, uvrtanje). |
| Finomehanički sklopovi | Definirati, vrste, materijal i područje primjene osnovnih finomehaničkih sklopova.  Objasniti dimenzioniranje osnovnih finomehaničkih sklopova. |
| Osnove kinematike i dinamike | Objasniti vrste gibanja te pojmove: brzina, slobodni pad mehanički rad, kinetička i potencijalna energija, snaga, stupanj iskoristivosti. |
| Matematika u struci | Izračunati materijalne troškove, vrijeme izrade i cijenu usluge.  Izračunati cijenu za jednostavan popravak ili servis sata.  Izračunati plaću i doprinose.  Proračunati dijelove satnog mehanizma (opruga, uteg, zamašnjak, njihalo, nemirnica, giroskop, osovina, ležaj) |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| Izrada tehničko-tehnološke dokumentacije | 0 – 10 |  |
| Priprema radnog mjesta i red u urarskim radionicama | 0 – 10 |  |
| Izbor postupaka, pribora, alata i materijala na osnovi tehničke dokumentacije | 0 – 10 |  |
| Izvođenje postupaka izrade zadanog uratka | 0 – 30 |  |
| Način rukovanja ručnim alatima i priborom | 0 – 15 |  |
| Brzina i spretnost te vrijeme izrade uratka | 0 – 15 |  |
| Racionalnost u trošenju materijala i energije | 0 – 10 |  |
| Korištenje tehničko-tehnološke dokumentacije | 0 – 10 |  |
| Mjerenja i ispitivanja gotovih uradaka | 0 – 10 |  |
| Mjere zaštite na radu | 0 – 10 |  |
| Završni izgled uratka | 0 – 10 |  |
| UKUPNO: | 0 – 140 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-64

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-286